Arne Rolighed (S), 2001-03-16:
Ja, tak for ordet.
Lad mig først komme med nogle kommentarer til de bemærkninger, der har været omkring håndteringen og ansvaret for håndteringen i denne sag.
Jeg tager den med hjem, og det gælder også de to sidste spørgsmål, som fru Ester Larsen har taget op om den håndtering, der har været.
Det har vi ikke gjort ordentligt, og det kan med hr. Keld Albrechtsens ord siges ikke at være helt i top. Vi vil også i vores system sætte os ned, når det hele nu er faldet godt til ro igen, og tage en samlet evaluering af hele forløbet; hvor hoppede kæden af, og hvorfor gjorde den det?
Jeg skal sige en gang til for god ordens skyld, at vi tager det fulde ansvar for det forløb; det kan vi ikke lægge over på pressen.
Jeg vil gerne sige om de 300 kr., som jeg også fik galt
i halsen: Jeg har det sådan med at vågne om morgenen til Radioavisen.
Jeg stiller uret, så jeg lige kan nå at høre Radioavisen dér, og hvis jeg ikke var blevet vågen, da uret ringede, så blev jeg det, da jeg hørte lørdagsradioavisen kl. 8, hvor man med Politiken som kilde kunne sige, at det skulle koste 300 kr. at få en attest på kodimagnyl, og skulle man have en på hostesaft, så kostede den også 300 kr., og så var det 600 kr. Der er ingen i mit system, heller ikke jeg selv, der har nævnt ordene 300 kr., hostesaft eller kodimagnyl i de her sammenhænge, og derfor kommer det forholdsvis meget bag på mig også.
Det er ikke et forsøg på at lægge ansvaret ud, det er et forsøg på at sige, at det var det, der skete, og det var så det, der gjorde, at vi fik en stor ståhej her over nogle dage.
Og jeg er glad for, at der er en villighed til i dag at hjælpe med til at få bragt det til ro igen og få det ind i de rigtige proportioner.
Lad mig sige om listerne, først den liste, som vi selv her i landet administrerer efter, når der kommer rejsende ind i landet: Hensigten med den liste er selvfølgelig at kunne sikre, at der ikke kommer rejsende ind med tabletter til eget brug med et stofindhold, som ikke er led i selve behandlingen, som ikke er led i den enkelte patients medicinindtagning.
Der har jeg allerede taget initiativ til at få kigget på listen med henblik på at få gjort den så smal som overhovedet mulig, og at det kun er det, der ud fra nogle faglige vurderinger er relevant at have på listen.
Det har også været mit udgangspunkt for det andet initiativ, som jeg har taget allerede.
Jeg har skrevet til formanden for Ministerrådets sundhedsudvalg, Lars Engqvist fra Sverige, med henblik på at vi her den 31. maj diskuterer, om vi kan få ikke alene én fælles liste for alle Schengenlandene, men også en liste, hvor vi anlægger et væsentlighedskriterium, således at det kun er de medikamenter, vi mener der i dette regelsæts formål, nemlig narkotikabekæmpelsen, er relevante at have med.
Må jeg lige sige i den forbindelse, at jeg hørte ordene lovbrud eller opfordring til civil ulydighed nævnt, at det, jeg har forsøgt at udtrykke til pressen, ikke er en opfordring til lovbrud, men at det er at sige til folk: Spis nu lige brød til.
Rejser I ud med kodimagnyl og hostesaft, så har jeg en forventning om, at de enkelte landes administrationer forvalter det her også ud fra et væsentlighedsprincip, og derfor kunne jeg ikke forestille mig, hvis man kom ud i Schengenlandene med kodimagnyl, at der var nogen, der ville drage væsentlige konklusioner af, at man har kodimagnyler med i tasken.
Der er fremkommet en række tekniske forslag; hvordan kan vi administrere 30-dages-reglen, hvis det er sådan, at man gerne vil være i udlandet noget længere?
Kan vi lave nogle elektroniske fornyelser af recepten?
Hvordan fornyr vi i det hele taget recepten?
Er der nogle bagatelområder som kodimagnyl og hostesaft og deslige, som vi kan lave lidt nemmere procedurer for?
Det er da rigtigt, at det skal være sådan, at hvis nogen ønsker at gardere sig også med kodimagnyl og andre ting, inden man rejser i udlandet, så skal der være et system, der kan håndtere og leve op til at give den enkelte rejsende det tilbud, som den rejsende har krav på, nemlig en attest, der gør, at man er fuldstændig sikker på sin rejse.
Der har også været en række spørgsmål om, hvordan vi får sikret, at vi får de relevante oplysninger frem fra de enkelte lande om, hvad det er for nogle lægemidler, man eventuelt skal gardere sig med, når man rejser udenlands, i det hele taget også spørgsmålet om, hvis der er en rejsende, der ønsker at få en attest, så at stille den til rådighed på en enkelt og fleksibel måde.
I det udvalgsarbejdet, som nu går i gang
umiddelbart herefter, vil jeg være den første til sammen med mine folk at forsøge at finde nogle enklere og nogle gode, konstruktive løsninger på alle de tekniske problemer, der er rejst, og det deltager jeg gerne i, både direkte og også på anden vis.
Så min afslutning skal være en tak for den beredvillighed, der er til at forsøge at få det her forslag diskuteret færdigt og kørt hurtigt igennem, så vi kan sikre det, der er hele formålet: at når en rejsende rejser ud og rejser rundt i Schengenlandene efter den 25. marts og man ønsker at have en attest med, at der så også på en let, ubureaukratisk og enkel facon kan gives den enkelte borger et tilbud om at få en sådan attest med, så man kan være tryg på sin rejse.
Tak for det.